বিতর্ক ছাড়ছে না সুজান খানকে। হৃতিক রোশনের প্রাক্তন স্ত্রী সুজানের বিরুদ্ধে সম্প্রতি প্রতারণার মামলা দায়ের হয়েছে।
‘এমজি প্রপার্টিজ’ নামে একটি নির্মাণকারী সংস্থা সুজানের বিরুদ্ধে এক কোটি ৮৭ লক্ষ টাকার প্রতারণার অভিযোগ সম্প্রতি দায়ের করেছে। ওই সংস্থার অভিযোগ, নিজের পেশা সম্পর্কে ভুয়ো পরিচয় দিয়ে তাদের ঠকিয়েছেন সুজান। সংস্থার তরফে জানানো হয়েছে, গোয়ায় একটি প্রকল্পের জন্য তারা সুজানের সঙ্গে চুক্তিবদ্ধ হয়েছিল। সংস্থার ম্যানেজিং পার্টনার মুধিত গুপ্ত জানিয়েছেন, ২০১৩ সালের সেপ্টেম্বরে হওয়া ওই চুক্তিতে নিজেকে স্থপতি এবং ডিজাইনার হিসাবে দাবি করেছিলেন সুজান। 
উত্তর গোয়ায় সিরিদাওয়ে ‘নাইরা কমপ্লেক্স’ নামে ওই প্রকল্পের দায়িত্বভার ছিল সুজানের সংস্থার উপরে। কিন্তু নির্দিষ্ট সময় পেরিয়ে যাওয়ার পরেও প্রকল্প শেষ করতে পারেননি সুজান। এমনকী, গোটা প্রকল্পে একজন পেশাদার স্থপতির পরিকল্পনার কোনও ছাপই ছিল না। তারপরেই ওই সংস্থার সন্দেহ হয়, সুজান আদৌ স্থপতি কি না!
মুধিত জানিয়েছেন, তাঁরা স্থপতি হিসাবে সুজানের রেজিস্ট্রেশন নম্বর দেখতে চান। অভিযোগ, বারবার তা এড়িয়ে যান সুজান। শেষমেশ তাঁরা ‘কাউন্সিল অফ আর্কিটেকচার’ বিভাগে খোঁজ নিয়ে জানতে পারেন, সুজান আদৌ স্থপতি নন। এর পরেই প্রতারণার অভিযোগ দায়ের করে ওই সংস্থা।
ওই সংস্থার আইনজীবী অরুণের অভিযোগ, পানজিম থানার পুলিশ প্রথমে সুজানের বিরুদ্ধে এফআইআর দায়ের করতে চায়নি। ফলে তাঁরা আদালতের দ্বারস্থ হন। তবে আদালতের রায় ঘোষণার আগেই পুলিশ অভিযোগ দায়ের করেছে। পানজিম থানার সাব ইন্সপেক্টর রেশমী ভাইদকর ভারতীয় দণ্ডবিধির ৪২০ ধারা (প্রতারণা) অনুসারে সুজানের বিরদ্ধে এফআইআর                       দায়ের করেছেন।   
গত বছরেই অভিনেতা স্বামীর সঙ্গে বিচ্ছেদ হয়েছে সুজানের। ‘ইন্টিরিয়র ডেকরেশন’ এবং ডিজাইনার হিসাবে ৩৭ বছরের সুজান জনপ্রিয়। মুম্বইয়ে বিভিন্ন সংস্থার প্রধানও তিনি। প্রতারণার অভিযোগ সম্পর্কে সুজান বলেন, ‘‘আমার মানহানি করা হয়েছে। সব অভিযোগ মিথ্যা। এ ধরনের অভিযোগে ভয় পাই না। উল্টে এগুলো আমাকে সত্য প্রকাশের জন্য লড়তে উদ্বুদ্ধ করে। আইনমতো ওদের বিরুদ্ধে ব্যবস্থা নেব।’’ তাঁর পাল্টা অভিযোগ, তাঁকে হেনস্থা করে এবং চাপ দিয়ে টাকা আদায়ের চেষ্টা করছেন মুধিত।